MUNKAANYAG!


Sülysáp Nagyközség tanösvény kialakítási lehetőségei

Sülysáp számos természeti és épített értékkel rendelkezik, amelyek megvédése, bemutatása a nagyközönségnek fontos feladata kell, hogy legyen a döntéshozóknak.

A lehetséges tanösvények összeállításánál figyelembe kellett venni Sülysáp település-földrajzi adottságait is.

A hosszan elnyúló település hátránya, hogy gyalogosan nagy túrában járható be a teljes látnivaló-állomány, illetve a látnivalók nem egy tömbben találhatók. Ez alól kivétel a sápi blokk, ahol a Szent István-templom, a Kapás József Helytörténeti Gyűjtemény, a Hevesy park és a Sőtér kastély közel található egymáshoz. Mivel kerékpárút nem található a településen, ezt figyelembe véve kell megtervezni a lehetséges útvonalakat.

A helyi értékeket bemutató tanösvény vagy sétaútvonal lehetséges elemei a következők:
	Helyszín / látnivaló
	Hely
	Téma

	Alsó-Tápió forrása
	Kisteleki út
	Az Alsó-Tápió legnyugatibb, bővizű forrása

	Grassalkovich-vadászlak
	Dózsa György u.
	A neobarokk vadászlak bemutatása

	Halastavak
	Kisteleki út
	A három halastóhoz kapcsolódó élővilág bemutatása

	Hevesy park
	Kossuth Lajos u.
	Az egykori botanikus kert és a ma is fellelhető növényritkaságok bemutatása

	Hevesy-kastély díszkapuja
	Dózsa György u.
	Hevesy György Nobel-díjas kémikus egykori kastélyának bemutatása

	Kálvária-kápolna
	Sápi temető
	Ritka kör alaprajzú, kétszintes barokk kápolna 

	Kapás József Helytörténeti Gyűjtemény
	Dózsa György u.
	A múzeumi tárlat mellett a régi életmód, földművelés, hagyományok bemutatása

	Kastélykert
	Iskola u.
	Természeti értékek: madaras élővilág, homoki tölgyes

	Kilátás a sülyi temetődombról
	Golyófogó u.
	Pompás panoráma a település tápiósülyi részéről

	Kisboldogasszony-templom
	Kápolna u.
	A Tápió mente legrégebbi, gótikus műemléke

	Nemzetek sírhelyei (román, olasz)
	Sülyi temető környéke
	Az első világháborúban fogolyként ide hurcolt román és olasz katonák síremlékei

	Polgármesteri Hivatal
	Szent István tér
	A település összefoglaló története, jellemzőinek bemutatási lehetősége, az egykori katonai tábor és a hozzá kapcsolódó történelem bemutatása

	Sápi homokbánya és a Kukli-hegy
	Dózsa György u. vége
	Gyurgyalag telep és a homoki gyepek bemutatása

	Sőtér-kastély
	Dózsa György u.
	A műemlék barokk kastély

	Szent István-templom
	Templom u.
	Barokk templom, a Sőtér család, kilátás a sápi településrészre


A fenti helyszínek figyelembevételével az alábbi tanösvények, túraútvonalak kialakításán lehetséges és érdemes elgondolkozni:
1. Túraútvonalak Sülysápon:

a. Vasútállomás – Tápiósüly – Oldal-hegy →Tápiószecső v. Úri felé
Az aluljáró déli feljáróján feljőve a Szilvafasoron haladva jutunk el a település központjába, a Szent István térre, ahol a Wass Albert Művelődési Ház, a Polgármesteri Hivatal és a névadó, Szent István kőszobra található. A hivatal kertjében áll XY. Pávás lány c. szobra, a hivatal falán pedig emléktábla hirdeti, hogy egykor katonai laktanya? állott a községháza helyén. Az út végén jobbra fordulva hamarosan átkelünk az Alsó-Tápió hídján és elhaladunk a piactér mellett. A 31-es főúthoz érve balra forduljunk az ófaluba. A jelzés a Fő úton visz tovább, de ha a zebrán átkelünk, és  a Kápolna utcán megyünk tovább, régi falusi lakóházakat is láthatunk. Kb. 400 m múlva elérjük a sülyi római katolikus templomot, mely a Tápió-vidék egyetlen gótikus temploma. Ha itt járunk érdemes felmenni a temetődombra, ahonnan szép kilátás nyílik az egész községre. A zöld+ jelzés a Fő úton visz tovább egészen a Szőlő útig, mely aszfalt, majd homok úton keresztül vezet ki a faluból. Az utolsó háztól kb. 700 m-re egy vascső oszlopnál ismét jobbra fordulunk. Az út emelkedik, akác és  nyár erdőkön visz keresztül, mígnem egy újabb elágazáshoz érünk. Ha egyenesen megyünk tovább a zöld ∆ jelzésen a Nádas-völgyön keresztül az Úri-halastóhoz jutunk. Amennyiben a zöld + útvonalon folytatjuk utunkat az Oldal-hegy gerincén, utunk végén a szomszédos Tápiószecsőre érkezünk.

b. Vasútállomás – Besnyői dűlő – Tabacsiszka – Kistelek – Halastavak – Forrás

Az állomásépület előtt elhaladó Vasút úton jobbra induljunk el, majd az első kereszteződésben a Deák Ferenc utcán menjünk fel a Szent Imre utcáig. Itt balra fordulva sétáljunk fel egészen az utca végéig. A Petőfi Sándor utcához érve jobbra fordulunk és az aszfaltutat is elhagyva kimegyünk a faluból a Besnyői-dűlőig.  Ezen a földúton kb. 2 km-t gyalogolunk a víkendházak és  szőlőskertek mentén egészen a második útkereszteződésig. Itt a sárga jelzésen balra fordulva betérhetünk a sápi homokbányákhoz és a faluba, vagy egyenesen továbbhaladva 300 m után ismét megtaláljuk a sárga jelzést. Ha egyenesen haladunk tovább, kb. 2 km után ismét kereszteződéshez érünk, ahol a sárga jelzés balra fordul meredeken emelkedve. A Tabacsiszka gerincén átkelve hamarosan meglátjuk a Forrói utat lenn a völgyben. Az útkereszteződésben elhagyott épületek láthatóak. Mi jobbra forduljunk a földúton a távoli házak felé. Néhány száz méter után beérünk Kistelek házai közé és hamarosan elérjük a halastavakat is. A tórendszer északi oldalán haladjunk tovább, és gyönyörködjünk a tájban. Az utolsó tavat is elhagyva még kb. 2 km-t kell gyalogolni egyenesen a sárga jelzésen, míg elérünk a forrásig.   A sárga jelzést követve a dombokon át Pécelre juthatunk, vagy a Forrói úton visszatérünk Sülysápra.
A fenti útvonalak a már meglévő útvonal felfestéseket is figyelembe veszi, de érdemes meggondolni egy saját jelölés kialakítását is. A leírt útvonalat minimálisan érdemes módosítani ez esetben.

2. Sülysápi madárbarát park és szabadidős közösségi terek kialakítása a Kastélykertben
A lehetséges fejlesztés:

· Sport célú fejlesztés

· Strandröplabda pálya építése

· Már meglévő füves focipálya megújítása

· BMX és gördeszka pálya kialakítása

· A sportpályák használói számára a meglévő közösségi épület egy részének átalakítása zuhanyzókká, szertárrá.

· Park rehabilitáció

· A parkban sétáló utak kialakítása

· Növényzet rehabilitáció: őshonos fák (tölgy, juhar és kőris) telepítése, 

· Parkosítás (cserjék ültetése)

· Környezetvédelmi és oktatási célú fejlesztés

· A Kastélyparkban odútelep kialakítása: ún. madárbarát park kialakítása.

· Ehhez kapcsolódóan napelemes interaktív tábla elhelyezése a parkban található élőlényekről (hangzó tábla)

· Gránit satírozók elhelyezése a sétáló utak mellett
3. Sülysáp egészét átfogó sétaútvonal kialakítása

Sülysáp területén található látnivalók legteljesebb bemutatására ad lehetőséget. Az útvonal gyalogosan, kerékpárral, de akár autóval is végigjárható lenne.

A településen 8 állomáson bemutatnánk Sülysáp természeti, műemléki értékeit. 

Külön látnivaló lenne az a magasles, amit a sülyi temetődomb tetején építenénk. Innen kilátás nyílik a Gödöllői-dombságra, valamint a homokbuckák Alföldbe simulására, ami jól mutatja a táj változatosságát.
1. Sülysáp – Szőlősnyaraló: Kastélykert (Iskola u.)

2. Sülysáp – Tápiósüly: Kisboldogasszony-templom (Kápolna u.)

3. Sülysáp – Tápiósüly: Régi Úri út (Golyófogó u.)

4. Sülysáp – Tápiósáp: Hevesy park (Kossuth Lajos u.)

5. Sülysáp – Tápiósáp: Szent István-templom (Sőtér u.)

6. Sülysáp – Tápiósáp: Kapás József Helytörténeti Gyűjtemény udvara (Dózsa György u.)

7. Sülysáp – Tápiósáp: Halastavak

8. Sülysáp – Pécel: az Alsó-Tápió forrása

Az állomásokról röviden:

· Az állomásokon 1-1 tabló mutatná be az adott rész jellegzetességeit. 

· A tablók mellé készülne ún. séta-füzet is, ami bővebb információkat tartalmazna a túrázóknak.

· A túrát beépíthetnénk az iskolák helyi tantervébe, ami azt jelentené, hogy a 8 évfolyam alatt legalább egyszer minden diák végigmenne rajta.
· Kapcsolódó új szabadidős programok kialakítása: tavaszi túra, őszi túra, gyereknapi barangolás Sülysápon stb.
4. Tematikus tanösvények kialakítása egy-egy összefoglaló témában

a. Helyismereti, néprajzi információs és játszóudvar kialakítása a Kapás József Helytörténeti Gyűjtemény udvarán

A gyűjtemény udvara ideális zárt tér ahhoz, hogy néhány (akár modern, interaktív) tanösvény tábla segítségével megfelelő ismeretanyagot gyűjthessen az arra vágyó látogató néprajzi témában: a település(ek) század eleji élete, népszokások, néphagyomány, földművelés.

Mivel a térségben nem található kifejezetten a korabeli földművelést bemutató tanösvény, és a múzeum jellege is hasonló, érdemes a földművelést helyezni előtérbe.

A zárt udvaron a táblák mellett hagyományőrző játékok, valamin ezekhez kapcsolódó, a szabadidő hasznos eltöltésére alkalmas tereket is ki lehetne alakítani.

b. A sülysápi bronzkori földvár és a hatvani kultúra bemutatása
Az Úri úttól nyugati irányba eső domb gerincén található a Hatvani kultúrához tartozó bronzkori földvár, ami csak nevében emlékeztet várra, azonban a terepviszonyok, illetve az ott talált edények felhasználásával, akár egy-egy épület rekonstrukciójával izgalmas tanösvényben lehetne bemutatni az egykori leányvár életét.

A fenti elképzelések a jelenleg legésszerűbben és költséghatékonyan megvalósítható projekt-lehetőségeket tartalmazza. Sülysáp célja kell, hogy legyen minél több tanulásra és hasznos időtöltésre alkalmas közösségi tér kialakítása, ezért az egyes témák számozása azok megvalósításának optimális sorrendjét is mutatja.
Minden esetben fontos bevonni a részletes tervezésbe a helyi civil szervezeteket és az aktív lakosokat, hogy mindenki számára a legjobb végeredmény szülessen.

A megfelelően előkészített, látványos és ötletes, nagy lakossági támogatással bíró ötleteket szívesebben támogatják a helyi vállalkozások is anyagilag, hiszen támogatásukkal nem egy-egy elszeparált kis kezdeményezéshez, hanem a teljes település érdekét szolgáló fejlesztéshez járulhatnak hozzá. A helyi vállalkozások anyagi támogatásával az önkormányzati hozzájárulás mértéke csökkenthető, ezért mindenféleképpen érdemes együtt gondolkodni nem csak a civilekkel, hanem a gazdasági szereplőkkel is.
(Készítette: Katus Norbert, az Oktatási, Művelődési és Sportbizottság elnöke.)

